(Rapport Uffiċjali u Rivedut)

Il-ĦDAX-IL PARLAMENT

Laqgħa Nru. 119

It-Tlieta 21 ta' Frar, 2012

Stampat fl-Uffiċċju tal-Iskrivan

Prezz €2.50

IL-ĦDAX-IL PARLAMENT

Laqgħa Nru. 122

It-Tlieta 21 ta' Frar, 2012

Il-Kumitat iltaqa' fil-Palazz, il-Belt Valletta, fis-07:28 p.m.

THE CHAIRMAN (Onor. Edwin Vassallo): Hawn korrezzjonijiet għall-Minuti?

L-Onor.

CARMELO ABELA: Sur President, xtaqt ngħid xi ħaġa fuq il-Minuti li għandna quddiemna.

Fit-tieni paġna, fejn hemm riferenza għall-proposta tiegħek sabiex ċerti rapporti li joħorġu minn dan il-Kumitat jkunu diskussi fil-Kamra kollha, ma naħsibx li konna qegħdin nirreferu għar-rapporti kollha li joħorġu mill-Kumitat, imma li forsi jkun hemm numru minnhom li aħna nħossu li għandhom ikunu kkonsidrati mill-Kamra, u li f'dak il-każ aħna niġbdu l-attenzjoni tal-Kumitat tax-Xogħol tal-Kamra dwarhom.

Issa iktar 'l isfel, fejn qed ngħidu "Meta l-aġenda tal-Kamra tippermetti, ir-rapporti maħruġa mill-Kumitat jitilgħu għad-diskussjoni" naħseb li dakinhar għamilna enfasi wkoll li mhux biss meta l-aġenda tippermetti, imma li l-aġenda trid tkun eżawrita wkoll.

Bħalissa għandna 11-il abbozz ta' liġi fuq l-aġenda, u hemm ukoll xi mozzjonijiet, fosthom mozzjoni tal-Oppożizzjoni li għadha ma ġietx mogħtija data.

Naħseb li dakinhar konna għedna dan il-kliem, u għalhekk wieħed għandu jiġbed l-attenzjoni għalih.

THE CHAIRMAN: Jien għadni kemm iffirmajt l-ittra kif inhi miktuba għax dak li hawn miktub smajtu jingħad: però ma nsib l-ebda oġġezzjoni jekk trid li jinkiteb xi ħaġa oħra.

Jien qed nara li din l-ittra hija fidila mal-ispirtu ta' dak li ntqal f'dik il-laqgħa, u għalhekk iffirmajtha.

Fil-fatt inti stess, Onor. Abela, kont irrimarkajt u għedt "dejjem jekk l-aġenda tal-Parlament tkun tippermetti".

L-ispirtu tal-ħsieb tiegħek kien li hemm aġenda twila u li allura, minflok immorru b'ittra tassattiva fejn qisna qed nitolbu lill-iSpeaker sabiex iqiegħed dawn ir-rapporti għad-diskussjoni fil-Plenarja, nagħmlu talba fejn nuru li aħna nixtiequ li dawn ir-rapporti jiġu diskussi fil-Plenarja, dejjem jekk l-aġenda tkun tippermetti.

Issa nħallu fil-ġudizzju tal-iSpeaker, li dan mhux se jiddeċiedi waħdu, imma se jkun hemm il-Kap tal-Kamra u r-rappreżentanti tal-Oppożizzjoni wkoll.

Issa, jekk dawn jiddeċiedu li jqiegħdu rapport għad-diskussjoni, merħba bih, u jekk jiddeċiedu li – dak li għadek kif għedt inti – hemm aġenda twila li ma tippermettix li rapport minn tagħna jitpoġġa għad-diskussjoni, so be it ukoll.

Ma nsibu l-ebda oġġezzjoni, imma xi ħaġa rridu niktbu.

Jekk għandek xi emendi li tixtieq tara fl-ittra, ma ġara xejn għax l-ittra għadni ma bgħatthiex, u għadna fiż-żmien li nirranġaw xi ħaġa.

Ma nsib l-ebda oġġezzjoni għall-mod ta' kif tixtieq li din tinkiteb; però l-importanti huwa li jasal il-ħsieb għand l-iSpeaker tal-Kamra fejn aħna nuruh li għandna rapporti li rridu npoġġuhom għall-attenzjoni tal-Kamra, u li rridu nagħmlu minn kollox sabiex, b'xi mod jew b'ieħor, dawn ir-rapporti jitilgħu fuq l-aġenda tal-plenarja.

Hekk,bħalma llum għandna laqgħa mal-Ministru ġdid tal-Politika Soċjali, jiena ħadt din l-okkażjoni sabiex nitkellem miegħu fuq dawn ir-rapporti, biex infakkru li qed nitolbu lill-iSpeaker ħalli dawn jitressqu fuq l-aġenda tal-Plenarja.

Issa, jekk it-termini li nużaw jistgħu jkunu aħjar, noqgħod għas-suġġerimenti tagħkom, imma żgur li rridu niktbu xi ħaġa.

Issa jekk m'intix komdu, għidli ħalli ma nibgħatx l-ittra għalissa, però ma hemm l-ebda ħsieb wara din l-ittra ħlief li meta l-Kumitat tax-Xogħol tal-Kamra jiddeċiedi li jtella' rapport, itella' rapport.

Jien mhux qed nippretendi li dan isir mil-lum għal għada, imma kull meta l-aġenda tkun tippermetti dan.

Ma nsib l-ebda oġġezzjoni u nimxi fuq ir-rakkomandazzjonijiet tagħkom, anke jekk tirrakkomandaw li nneħħi l-ittra, mhux se nsib oġġezzjoni.

CARMELO ABELA: Jien assolutament mhux qed ngħid hekk.

Aħna qbilna dakinhar li x-xogħol u r-rapporti li qed jagħmel dan il-Kumitat huma rapporti tajbin, u tkun xi ħaġa tajba li jkollna diskussjoni fuqhom.

Jiġifieri, mhux qed nissuġġerixxi li jitneħħa xi ħaġa, imma biex nirriflettu dak li kien intqal dakinhar.

Ħalli nagħmel proposta aktar konkreta: fl-ewwel linja, nixtieq nipproponi li wara l-kliem "il-President tal-Kumitat" inżidu l-kliem "xi rapporti", għax inkella qisha qed nagħmluha tassattiva li r-rapporti kollha li noħorġu jridu jitilgħu għad-diskussjoni fil-Plenarja.

THE CHAIRMAN: Ejjew nieħdu deċiżjoni fuq din.

Jekk ir-rapporti kollha huma tajbin, x'oġġezzjoni nsibu li, meta l-aġenda tal-Kamra tkun tippermetti, dawn jiġu mressqa?

Jien m'għandix preferenza bejn rapport u ieħor.

Oriġinarjament, jien kont tlaqt bil-premessa li nagħmlu talba lill-iSpeaker sabiex fil-Kamra niddiskutu r-rapport dwar il-Familji u l-Anzjani; imma intom kontu indikajtu li r-rapporti kollha huma tajbin, u allura ħadt id-direzzjoni li tajtuni intom stess.

Jien ma niddejjaqx li nħalli l-ittra miftuħa kif inhi, u jekk xi darba l-iSpeaker – u naf li l-iSpeaker huwa sodisfatt bil-ħidma li qegħdin nagħmlu – isib ħin ta' seduta jew tnejn fuq ir-rapporti tagħna, dawn jitilgħu wkoll għall-attenzjoni tal-Kamra.

Naħseb li, bħala Membri, ma nixtiequ xejn iktar ħlief li dawn ir-rapporti li nagħmlu ma jibqgħux fuq l-ixkaffa, u li jitilgħu għad-diskussjoni fil-Plenarja.

Għaldaqstant, ma niddejjaqx li nħallu l-ittra kif inhi, imma nerġa' ngħid li jekk inti għandek xi emenda li tixtieq tressaq, jien noqgħod għas-suġġerimenti tiegħek.

Dan li għedt mhux se nerġa' nirrepetih, għax m'għandix intenzjonijiet oħra ħlief li nara li dawn ir-rapporti jiġu diskussi.

Nerġa' ngħid li jien kont tlaqt bil-premessa li nikteb din l-ittra fuq rapport wieħed, u mbagħad intom kontu indikajtuli li r-rapporti kollha kienu tajbin u għoġbitni aktar il-proposta tagħkom.

Issa, jekk tridu li nerġgħu mmorru lura, jien noqgħod għal dak li tgħiduli.

CARMELO ABELA: Mhux eżatt.

THE CHAIRMAN: Ma jimportax: agħtuni s-suġġerimenti u naħdem fuqhom, m'għandix problema.

CARMELO ABELA: Le, mhux eżatt, fis-sens li m'għedniex li għandhom jitilgħu kollha.

Jekk forsi wieħed jerġa' jisma' d-diskors li ntqal … Imma ma rridx intawwal fuq dan il-punt.

Min-naħa tal-Oppożizzjoni, nerġa' nirrepeti dak li għedt dakinhar li, waqt l-aħħar laqgħa tal-Kumitat dwar ix-Xogħol tal-Kamra, konna tlabna sabiex mozzjoni ppreżentata minn żewġ Membri tal-Oppożizzjoni...

THE CHAIRMAN: Jien m'għandix oġġezzjoni fuq dik propju għax m'għandix x'naqsam magħha.

Onor. Abela, ippermettili waħda.

Jien prinċipju wieħed għandi; bħala Chairman ta' dan il-Kumitat għandi r-rapporti li, jekk jista' jkun, nixtieq li dawn jiġu diskussi fil-Plenarja.

Qabel nispiċċa minn hawnhekk, nixtieq nara li s-suġġerimenti kollha li għamilna jiġu attwati.

Issa llum nitkellem mal-Ministru, għada forsi niltaqgħu mar-rappreżentanti tal-partiti politiċi u nagħtuhom kopja tar-rapporti tagħna, forsi nagħmlu seminars 'il quddiem fuq ir-rapporti li jkunu ħarġu numru ta' xhur ilu biex nibqgħu nfakkru l-proposti tagħna, eċċ. Jien ma nsib l-ebda oġġezzjoni li nagħmlu talba lill-iSpeaker dwar dan, u dan nagħmluh mingħajr preġudizzju għall-affarijiet l-oħra li hemm.

X'għandu l-iSpeaker fuq l-aġenda...

CARMELO ABELA: Sur President, qegħdin naqblu fuq dan.

Din mhijiex kwestjoni…

THE CHAIRMAN: Mela ejjew ħa mmexxu.

Jien jista' ikun hemm 10 mozzjonijiet tal-Oppożizzjoni u 200 mozzjoni tal-Gvern - se nkun goff fil-kliem - imma niġi naqa' u nqum,- bi ħsebijiet tajbin qed ngħid hekk – minn dak li għandu fuq l-aġenda l-iSpeaker, u jien se npoġġilu din mal-ħafna li għandu, u mbagħad jiddeċiedu huma, jekk inti membru fil-Kumitat dwar ix-Xogħol tal-Kamra, hemmhekk, agħmel dmirek.

CARMELO ABELA: Le, mhux qiegħed hemm għax għandi biżżejjed kumitati.

Fuq il-ħsieb diġà qbilna.

L-importanti hu li aħna bejnietna nafu li dawn ir-rapporti nixtiequ li wħud minnhom jitilgħu fil-Plenarja, imma hemm prijoritajiet li l-Kamra trid tieħu ħsieb biex...

THE CHAIRMAN: Il-prijoritajiet se jiddiskutuhom tal- Kumitat dwar ix-Xogħol tal-Kamra, u mela nħalluha f'idejhom.

CARMELO ABELA: Fil-Kumitat dwar ix-Xogħol tal-Kamra, kif għandu jkun, il-maġġoranza qiegħda f'idejn il-Gvern …

THE CHAIRMAN: Onor. Abela, jekk hawnhekk hawn qbil li din l-ittra ma nibagħtuhiex, jien mhu se jonqosli xejn, u għalija mhux se tkun problema.

Ħalli nibagħtuha u nżidulhom il-piż lill- Kumitat dwar ix-Xogħol tal-Kamra u jaħdmu.

CARMELO ABELA: Anzi, qbilna li l-ittra nibagħtuha, però irrid li niċċaraw dan il-punt li għandna fil-Minuti.

THE CHAIRMAN: Ħalli nagħmel l-aħħar talba; għandek xi emenda li tixtieq tpoġġi?

Jekk għandek emenda, agħtiha lis-Segretarja tal-Kumitat u, hekk kif tkun dik l-emenda tiegħek, jien lanqas nikkorreġiha imma niffirmaha.

CARMELO ABELA: Kull m'għedt hu li, fl-ewwel linja, forsi niktbu "numru ta' rapporti" biex ma tkunx tassattiva li bilfors iridu jitilgħu kollha.

Issa jekk jitilgħu kollha, tajjeb ukoll u mhux se tkun problema.

THE CHAIRMAN: Inħallu lilhom jiddeċiedu.

CARMELO ABELA: Mela għalfejn qed tgħidli biex nagħmel is-suġġerimenti?!

Ma nagħmlu xejn!

THE CHAIRMAN: Onor. Abela, ħalli ngħidlek għalxiex!

Għax anke waqt li qed tagħmel il-proposta, inti stess m'intix ċert.

Agħtini risposta ċara u naħdmu fuqha.

Fejn tixtieq tara bidla?

Għandna s-Segretarja li se tieħu nota.

(Interruzzjonijiet) Mela naqblu li wara l-kliem "Il-President tal-Kumitat" jidħlu l-kliem "li xi rapporti", b'mod li tiġi tinqara hekk: "li xi rapporti li joħorġu mill-Kumitat ikunu wkoll diskussi fil-Kamra".

Tajjeb?

Hemm xi ħaġa oħra?

ANTHONY ZAMMIT: U ngħidu skont il-prijoritajiet tal-Kamra.

THE CHAIRMAN: Hekk hu.

Diġa' qegħdin hemm il-kliem "skont il-prijoritajiet" għax rajtha.

Mela nitlob lis-Segretarja tagħmel il-korrezzjoni ħalli niffirma l-ittra.

(Interruzzjonijiet) Iva, imma l-ittra trid tkun tinqara hekk ukoll, għax l-ittra li għadni kemm iffirmajt ma taqrax hekk.

(Interruzzjonijiet) L-emenda milqugħha u l-ittra se tiġi kkorreġuta biex tirrifletti l-proposti li qed isiru issa.

Mela nista' napprova l-Minuti hekk kif emendati.

Il-Minuti tal-Laqgħa Nru. 121 li saret nhar it-Tlieta 14 ta' Frar 2012, kif emendati, ġew ikkonfermati.

Laqgħa mal-Ministru GĦALl-Ġustizzja, Konsultazzjoni Pubblika u l-Familja

THE CHAIRMAN: Ngħaddu għall-item tal-lum, fejn għandna laqgħa mal-Ministru tal-Ġustizzja, Konsultazzjoni Pubblika u l-Familja.

L-ewwel ħaġa, nixtieq nirringrazzjak talli lqajt mill-ewwel it-talba tagħna.

Kif taf, hawnhekk qegħdin fil-Kumitat Permanenti dwar l-Affarijiet Soċjali, u dan huwa kumitat konsultattiv għax m'għandniex l-Eżekuttiv tal-Gvern f'idejna.

U għalhekk naħdmu fuq bażi ta' konsultazzjoni.

Inti l-Ministru għall-Konsultazzjoni Pubblika, u nista' ngħidlek li kull rapport li se nippreżentawlek huwa riżultat tax-xogħol li wettaq dan il-Kumitat wara li għamel il-konsultazzjoni meħtieġa.

L-ebda rapport li sar ma wasalna għal xi deċiżjoni mingħajr m'għamilna l-konsultazzjoni mal-esperti, man-nies involuti u man-nies li għaddew mill-esperjenzi tas-suġġetti li konna qegħdin niddiskutu.

Nerġa' ngħid li dawn ir-rapporti huma kollha riżultat ta' konsultazzjoni wiesgħa.

It-tieni punt: dawn huma rapporti li kollha jitkellmu dwar u jittrattaw tamiet, weġgħat u esperjenzi ta' setturi differenti tal-poplu tagħna.

Aħna, fil-bidu nett tal-ħidma tagħna, konna approvajna business plan jew direzzjoni, u konna indikajna bħala Kumitat li se nħarsu lejn issues relatati mal-familja.

Sussegwentement hekk għamilna, u kull suġġett li ttrattajna f'dawn ix-xhur, kollha kienu relatati ma' esperjenzi li tgħaddi minnhom il-familja Maltija.

Dawn id-dokumenti fihom proposti li fil-fehma tagħna huma validi.

Nerġa' nirrikorri lejn l-ewwel punt li għamilt, u ċioè li aħna naqblu mal-validità tal-proposti għaliex dawn saru wara konsultazzjoni, u għalhekk ma jirriflettux biss il-ħsibijiet tagħna bħala Membri ta' dan il-Kumitat.

Fil-fatt, aħna dħalna fiż-żarbun ta' dawk li kellna quddiemna sabiex iressqu l-proposti tagħhom magħna.

Għaldaqstant, aħna jimportana ħafna li dawn il-proposti jiġu studjati issa minnek u mill-uffiċjali tiegħek, għaliex nemmnu li hemm emendi li jeħtieġu l-attenzjoni.

U hawnhekk nasal għat-tielet punt tiegħi.

Ovvjament, li qegħdin nagħmlu hawnhekk illum huwa li qegħdin inkomplu nwessgħu l-konsultazzjoni – ladarba lestejna dawn ir-rapporti – ma' min jeħtieġ li jpoġġihom fis-seħħ.

Ir-raba' punt tiegħi huwa li hawnhekk għandek emendi li mhux biss għandhom x'jaqsmu mal-eżekuttiv tal-Gvern, imma għandhom x'jaqsmu wkoll mas-soċjetà sħiħa.

Aħna fhimna li, biex nagħmlu l-bidliet meħtieġa għal numru ta' proċeduri, mhux bilfors teħtieġ bidla leġiżlattiva, imma teħtieġ bidla fil-ħsieb u bidla fil-kultura.

Imma, naturalment, dejjem irridu nirrikoru lejn l-emendi leġiżlattivi sabiex verament naslu li jkollna l-emendi fil-kultura.

Se ngħaddi immedjatament biex nagħmillek preżentazzjoni qasira fuq kull rapport li għamilna s'issa, u mbagħad wara l-Membri ta' dan il-Kumitat ikunu jistgħu jgħaddu l-kummenti tagħhom.

L-ewwel rapport kien "Il-ħidma lejn l-inklużjoni soċjali tfisser ħidma kontra l-faqar: it-tfal l-aktar li jbatu".

Fil-fehma tiegħi, dan kien l-ewwel rapport li fih kien hemm numru sostanzjali ta' emendi, u kien l-ewwel rapport li ġie diskuss fil-Plenarja.

Meta kien ġie diskuss dan ir-rapport, kien proprju fis-sena ddedikata lil dawk li jbatu mill-faqar relattiv.

Dan il-Kumitat poġġa jdejh fuq il-feriti tan-nies, u konna kkonsultajna wkoll ma' rapport li kienu għamlu s-Sinjura Angela Abela u Father Charles Tabone.

Dejjem kienet għal qalbi t-tielet proposta li hemm f'dan ir-rapport, u ċioè "Il-politika favur it-tisħiħ tal-familja", li trid twassal messaġġ favur is-saħħa sesswali.

Hawnhekk konna qegħdin nitkellmu ukoll fuq il-ġlieda kontra l-faqar u favur ħidma lejn it-tisħiħ tal-familja.

Mela dan ir-rapport kien kollu kemm hu fuq l-inkluzzjoni soċjali.

Proposta oħra kienet dik li nipproponu li l-ħidma tal-politika soċjali tal-Gvern kellha bżonn tkun indirizzata kollha kemm hi favur it-tisħiħ tal-familja.

Hawnhekk nixtieq nagħmillek din it-talba, Ministru, u ċioè - u jkun intlaqa' ħafna mill-ġist li aħna għandna f'dan ir-rapport - li l-ħidma tiegħek fil-politika soċjali tkun kollha kemm hi iffokata fuq it-tisħiħ tal-familja.

Jiena nemmen - u naħseb li sħabi jaqblu miegħi hawnhekk - li tkun qed tagħmel ħafna ġid jekk inti, fid-diskors tiegħek meta tkun qiegħed titkellem fuq il-politika soċjali, tiffokaha fuq it-tisħiħ tal-familja, għax dan ikun ifisser li l-ogħla organu tal-Gvern qed iħares proprju lejn it-tisħiħ tal-familja.

It-tieni rapport li konna ħriġna kien jismu "L-Edukazzjoni u l-Prevenzjoni, Responsabilità u Fedeltà, l-aqwa strateġija Nazzjonali favur is-saħħa sesswali".

Nafu li fil-preżent, f'Ministeru differenti, qiegħda titfassal ukoll il-politika favur l-edukazzjoni sesswali.

Aħna konna qegħdin naraw kemm l-edukazzjoni, il-prevenzjoni, ir-responsabilità u l-fedeltà għandhom ikunu l-aqwa strateġija nazzjonali favur is-saħħa sesswali.

Hawnhekk, għandna wkoll rapport li nemmnu li fih numru ta' inizjattivi maħsuba sabiex - fil-libertà tal-espressjoni sesswali li għandu jkollu kull wieħed u waħda minna – dak li jkun joqgħod attent kemm jista' jkun sabiex jieħu l-aħjar miżuri biex ma jiżdiedx il-mard ikkaġunat mill-attività sesswali.

Hawnhekk nitlob lill-Onor.

Anthony Zammit sabiex jikkorreġini aktar tard jekk qed ngħid xi ħaġa ħażina, għax niftakar kemm għamel interventi fuq dan is-suġġett minħabba l-professjoni tiegħu.

Imma niftakar li konna ħarisna lejn dan il-qasam b'relazzjoni lejn iż-żieda tal-mard bħala riżultat tal-attività sesswali li wieħed jista' jkollu.

It-tielet rapport kien aġġornament fuq l-aħħar tagħlim etiku u morali dwar il-prokreazzjoni assistita, jiġifieri l-IVF.

Dan kien rapport differenti mill-oħrajn għax il-Kumitat Permanenti dwar l-Affarijiet Soċjali preċedenti kien ħadem fuq rapporti dettaljati ħafna għall-proposti tal-IVF.

U dan ir-rapport kont issuġġerejt li jsir sabiex aħna nħarsu lejn ċirkostanzi differenti minn dawk li ħarġu bihom ta' qabilna.

Ma xtaqniex li nidħlu fid-dettall bħalma kienu diġa' daħlu ta' qabilna għax kien hemm rapporti li kienu tajbin ħafna.

Madankollu, konna konxji li, f'xi ħin jew ieħor, jista' jkun hemm dibattitu fuq il-liġi tal-IVF, u allura ridna li nagħtu indikazzjoni ta' x'inhu l-aħħar aġġornament ta' tagħlim etiku u morali sabiex ikun ta' gwida għal min ikun iridu, mingħajr l-ebda enfasi fuq impożizzjoni, fuq il-Knisja Kattolika u x'inhuma l-ħsibijiet tagħha rigward l-IVF.

Konna dħalna fid-dettall ta' preżentazzjonijiet li kienu saru lilna fuq l-issue tal-IVF.

Fil-fatt kien hemm sotto-kumitat li kien inħoloq proprju wara dan ir-rapport.

Imbagħad reġgħu ġew quddiemna rappreżentazzjonijiet, u aħna kellna f'dawk il-laqgħat qbil importanti.

Per eżempju, konna qbilna li l-IVF trid tkun tirrispetta l-fatt li l-ħajja tibda mill-konċepiment, u li allura liġi tal-IVF għandha tirrispetta dan id-dritt.

Issa, biex inkun aktar eżatt, ngħaddilek il-Minuti ta' dawk il-laqgħat ħalli tara li konna ħadna, ħa ngħidu hekk, deċiżjonijiet importanti ħafna, u li allura joffru direzzjoni ċara dwar x'kienu qegħdin jaħsbu l-membri ta' dan il-Kumitat fir-rigward tal-liġi li nixtiequ naraw fuq l-IVF.

Ir-raba' rapport kien importanti ħafna u kien jitratta l-irwol tal-missier u l-familja.

Aħna nemmmu li l-irwol tal-missier huwa wieħed uniku, u għandu jiġi apprezzat aktar.

Dan ir-rapport kien intitolat "L-Effetti ta' Nuqqas tal-Missier fuq it-Tfal".

Fih għandek issib suġġerimenti importanti li jolqtu diversi Ministeri, u jolqot il-kultura ta' x'inhu magħruf li għandu jkun l-irwol tal-missier fil-familja.

Dan ir-rapport kien sar għaliex konna qegħdin nitkellmu fl-istess ħin fuq rapport ieħor, li huwa l-ħames rapport tagħna li huwa intitolat "Il-Qorti tal-Familja".

F'dan ir-rapport jingħad li, filwaqt li għandha ssir ġustizzja mal-ġenituri, għandha tingħata prijorità lill-ħtiġijiet tat-tfal sabiex titnaqqas it-trawma fuq it-tfal mis-separazzjoni tal-ġenituri.

Ministru Said, issa huwa l-mument – għaliex sa ftit ilu kellna Ministeru tal-Politika Soċjali għalih, u kellna Ministeru tal-Ġustizzja għalih – mentri issa għandna l-politika soċjali u l-familja f'Ministeru wieħed.

Għalhekk nitolbok, bl-akbar enfasi possibbli, sabiex tħares lejn dan ir-rapport.

Qed ngħid hekk f'isem in-numru kbir ta' adulti li jgħaddu mill-esperjenza tal-Qorti tal-Familja u tas-separazzjonijiet.

Int ukoll għandek l-esperjenza tiegħek bħala avukat f'dan il-qasam.

F'dan ir-rapport għamilna diversi proposti dwar x'emendi nixtiequ naraw fil-Qorti tal-Familja.

Xtaqna naraw - u dan intqal lilna mill-persuni li jgħaddu minn din l-esperjenza tas-separazzjoni – li, filwaqt li għandu jibqa' jkollna liġijiet li jagħtu ġustizzja lill-adulti, fl-istess ħin inħass il-bżonn li f'dak il-proċess it-tfal jingħataw aktar importanza u jinstemgħu aktar.

Anke d-deċiżjonijiet li jittieħdu mill-adulti rridu naraw li dawn ikunu jirriflettu l-ħtiġijiet tat-tfal.

Fil-preżent jidher - dejjem skont dak li ntqal lilna - li s-sistema tad-deċiżjonijiet li jittieħdu fil-Qrati tal-Familja huma aktar mgħobbija b'element leġiżlattiv u li jagħtu l-importanza ta' x'jiġri lill-adulti u fuq il-qsim tal-beni milli jagħtu l-importanza lit-tfal.

Indikawlna li t-tfal f'dawn il-proċessi kważi jiġu ridotti bħallikieku kienu xi kapital.

L-aktar importanza li tingħata hi min se jeħodhom, il-ħin li se jżommuhom u l-ħin li fihom iridu jiġu ritornati għand il-ġenitur l-ieħor.

Dak li konna qegħdin nipproponu fil-ħames rapport jibdel sostanzjalment id-dimensjoni tal-Qorti tal-Familja, u jagħmilha aktar socialy minded milli hi s'issa.

Fi ftit kliem, aħna konna qegħdin naraw kif il-Qorti tal-Familja tiġi mibdula sabiex tkun tixbah lill-Qorti tal-Minorenni, fejn mal-ġudikanti jkollok lay persons li jkunu esperti f'dan il-qasam biex jieħdu ħsieb aktar l-interessi tat-tfal.

U bħala mudelli konna rajna x'jagħmlu f'ċerti pajjiżi nordiċi.

Punt ieħor importanti li l-medjaturi kollha semmewlna kien il-fatt li, filwaqt li l-liġi tobbliga lill-medjaturi jkunu parti importanti tal-medjazzjoni, u li l-ewwel prijorità li għandu jkollhom hija dik li, jekk jista' jkun, iressqu lill-koppja lejn xulxin, jirriżulta li, kif il-proċeduri huma miexjin llum, ma tantx hemm lok ta' medjazzjoni.

Anzi, kważi kważi, kif intqal lilna mill-medjaturi nfushom, meta l-koppja tmur quddiem il-medjaturi diġà jkun tard wisq għax l-adulti jkunu diġa' fformaw il-ħsebijiet tagħhom.

U allura l-irwol tal-medjaturi llum huwa kważi dak ta' kif se jaslu li jgħinu lill-kopja taqsam il-beni bejniethom.

Intqal lilna li, xi kultant, ikun hemm koppji li jmorru għall-bonarja, jew inkella ma jkunu ftehmu xejn minħabba l-ispejjeż li ġġorr magħha din il-proċedura fil-Qorti tal-Familja.

U allura l-omm, li ħafna drabi tispiċċa bit-tfal kif intqal lilna fl-ewwel rapport tagħna, tispiċċa tbati l-faqar.

Fl-ewwel rapport intqal lilna li jew is-single parent jew l-omm li tieħu l-kura tal-ulied ħafna drabi tispiċċa ġġorr fuqha piż enormi.

Allura, sussegwentement ta' dan, inħasset il-ħtieġa li nagħmlu rapport rigward l-irwol tal-missier u l-familja.

Dan għaliex fl-istess Qorti tal-Familja kien ġie nnutat li ħafna drabi l-irwol tal-missier ma kienx daqshekk rikonoxxut.

Hawnhekk kellna dibattitu interessanti ferm dwar il-ħtieġa li tingħata aktar importanza, anke mill-Qrati stess, dwar il-preżenza tal-missier mat-tfal tiegħu.

Ovvjament, kien intqal lilna mis-social workers u mill-family therapists, fosthom mis-Sur Charles Azzopardi, li meta l-missier ikollu ftit ħin biex jara lit-tfal tiegħu, dawn it-tfal jistgħu jbatu minn riperkussjonijiet fil-ħajja tagħhom u fl-iżvilupp tagħhom.

U dan għax ma jkollhomx ħin biżżejjed ma' missierhom.

Ma' dan konna żidna wkoll kemm hu ħażin jekk int għandek missirijiet li suppost għandhom aċċess għat-tfal, u dan il-ftehim ma jiġix onorat.

Għaldaqstant, naħseb li dan huwa rapport bilanċjat.

Dawn huma żewġ rapporti separati, imma se ngħaddihomlok flimkien għax wieħed irid jitqies bħala kontinwazzjoni tal-ieħor.

Is-sitt rapport kellna nerġgħu nibdew niddiskutuh peress li sibna li konna tlaqna f'direzzjoni totalment żbaljata.

Dan ir-rapport kien intitolat "Il-Familja u d-Diżabilità".

Fil-fatt, meta konna kważi lestejnih, erġajna ltqajna mal-esperti, u dawn qalulna li aħna konna qegħdin nagħmlu żball li nitfgħu l-attenzjoni tagħna fuq settur wieħed tal-persuni b'diżabilità.

Dan għaliex aħna konna qegħdin nitfgħu biss l-attenzjoni tagħna fuq is-settur tad-diżabilità fiżika.

Is-seba' rapport huwa intitolat "Il-Familja u l-Anzjani".

Aħna konna qegħdin ngħidu fuq in-nanniet u l-irwol tagħhom fil-familja tal-lum.

Dan huwa rapport, fil-fehma tiegħi, interessanti ħafna.

Dan mhuwiex rapport fuq il-familja u fuq l-anzjani biss, fis-sens li qed nitkellmu fuq l-anzjani bħala persuni ta' età avvanzata, imma huwa rapport li qed iħares lejn illum, lejn il-bieraħ u jħares ukoll lejn għada.

Mela dan huwa rapport li jħares lejn min jistgħu jkunu n-nanniet ta' għada.

X'inhi r-realtà tan-nanniet ta' għada?

In-nanniet ta' għada se jkunu ċ-child care centres tal-lum bħalma huma ħafna familji llum?

Allura hawnhekk għandna proposti importanti sabiex inkunu kapaċi nifhmu aktar l-irwol tan-nanniet, kif ukoll x'inhu jiġri lill-persuni li jinqabdu waħidhom.

Il-persuni waħidhom fis-soċjetà tagħna naħsbu li, fis-snin li ġejjin, jistgħu jikbru fl-ammont minħabba s-separazzjonijiet, eċċ, u allura rridu naraw kif nistgħu noħolqu soċjetà li tagħti importanza u attenzjoni lil dawn in-nies.

Fil-preżent, għandna żewġ rapporti oħra li nkun nista' ngħaddihomlok aktar 'il quddiem għax qegħdin għall-konsultazzjoni pubblika qabel ma jerġgħu jitilgħu għall-iskrutinju u għall-approvazzjoni ta' dan il-Kumitat.

Rapport minnhom huwa dwar "Is-sigurtà u l-bon ordni f'Paceville", liema rapport qanqal diskussjoni interessanti fuq din il-lokalità.

Ir-rapport l-ieħor li se npoġġi fuq il-Mejda tal-Kamra llum huwa fuq "L-uniformijiet tat-tfal tal-iskola".

Dan ir-rapport konna bdejnih meta inti kont il-Ministru responsabbli mill-konsumatur, u issa wasalna għall-konklużjonijiet tiegħu.

Imma, qabel xejn, se npoġġuh għall-konsultazzjoni pubblika.

Issa jekk hawn xi kummenti oħra mingħand sħabi l-Membri tal-Kumitat, se nagħtihom il-kelma ħalli mbagħad tkun tista' tikkonkludi inti Ministru.

Grazzi.

L-Onor.

CARMELO ABELA: Aħna tal-Oppożizzjoni nixtiequ nirringrazzjaw lill-Ministru tal-preżenza tiegħu f'dan il-Kumitat.

Naturalment mhijiex xi ħaġa rari li niltaqgħu mal-Ministru, speċjalment bħalissa li qegħdin niddiskutu f'kumitat ieħor li qiegħed jippilota l-Ministru stess.

Imma napprezzaw li din hija laqgħa formali bejn il-Ministru li għadu kif ħa l-kariga tiegħu f'dak li għandu x'jaqsam mal-familja u l-Kumitat Permanenti dwar l-Affarijiet Soċjali.

Jien naħseb li rapport ieħor li nistgħu nikkonsidraw li nagħmlu bħala Kumitat, u li ċertament jaqa' taħt ir-remit tal-Ministru, huwa dak li għandu x'jaqsam mad-Drugs Court.

Naħseb li jkun tajjeb li dan il-Kumitat, anke bl-għajnuna tal-istess Ministeru, li tiegħu huwa responsabbli l-Ministru Chris Said, forsi jkollna diskussjoni dwar kif id-Drugs Court qiegħda tiżviluppa u x'inhuma l-ħsiebijiet tal-Gvern, kif ukoll nisimgħu mingħand is-soċjetà ċivili x'inhu mixtieq minn dawk li mhux biss għandhom bażi legali, imma anke minn dawk li jaħdmu b'mod dirett fil-qasam soċjali ma' dawn il-persuni li għaddejjin minn dan il-vizzju tad-droga.

Barra minn hekk, naħseb li jkun utli li l-Ministru - nimmaġina li ħa nota ta' dawn ir-rapporti li ppreżentajnilu f'dan il-Kumitat - meta jkun jista', jagħtina lura l-feedback tiegħu lil dan il-Kumitat fuq xi proposti u suġġerimenti li jista' jkollhom l-esperti tiegħu mill-Ministeru tiegħu, aħna napprezzawha żgur.

U forsi jkollna indikazzjoni tax-xogħol u l-ħidma li qiegħda ssir minn dawk li jaqgħu taħt id-dekasteri tiegħu dwar ċerti rapporti u proposti, u forsi jgħidilna wkoll x'inizjattivi qed jittieħdu fuq il-proposti li għandna f'dawn ir-rapporti.

L-aħħar punt li nixtieq insemmi, ħalli ma nieħux fit-tul, huwa dan: il-fatt li llum l-ġustizzja u l-familja jaqgħu taħt l-istess Ministeru naturalment għandu l-vantaġġi tiegħu.

U allura tajjeb li dan il-vantaġġ jiġi sfruttat.

Madankollu m'għandniex inħarsu biss lejn l-aspett ta' tibdil fil-leġiżlazzjoni.

Filwaqt li tibdil fil-leġiżlazzjoni huwa importanti, imma fil-kuntest tal-ġustizzja u tal-familja flimkien inħoss li mhux biss għandna nħarsu lejn tibdil f'leġiżlazzjoni, imma li jkun hemm miżuri ta' sapport u ta' appoġġ.

U hawnhekk insemmi l-Aġenzija Sapport u l-Aġenzija Appoġġ, għax jekk aħna qed nemendaw ċerti leġiżlazzjonijiet li jirrikjedu persuni li jieħdu ħsieb dan l-aspett - u inti sejjaħtilhom persuni lajċi li jkunu esperti f'dan il-qasam - allura meta tinbidel ċerta leġiżlazzjoni jkun hemm persuni li jkunu jistgħu jagħtu s-sapport u l-appoġġ meħtieġ lil dawn in-nies.

Waħda mill-affarijiet li nixtieq niġbed l-attenzjoni fuqha mir-rapporti kollha li għandna - għaliex naħseb hija ftit urġenti u għandha tiġi kkonsidrata kemm jista' ikun malajr anke għad-diskussjoni fil-Parlament - hija l-kwestjoni tal-IVF li nsibu fit-tielet rapport tagħna.

Naħseb li lkoll nafu li din is-sitwazzjoni f'pajjiżna ilha għaddejja s-snin issa, u nafu li dawn l-affarijiet qegħdin isiru.

Jiġifieri ma nistgħux naħbu aktar rasna fir-ramel.

Dawn l-affarijiet qed isiru b'mod li mhuwiex regolat.

Inti aċċennajt għall-Kumitat Permanenti dwar l-Affarijiet Soċjali li kien ippresjedut mill-Onor.

Clyde Puli u li, f'dawk il-laqgħat, kienet saret diskussjoni estensiva ħafna.

Kien hemm ukoll diskussjonijiet oħra taħt il-presidenza tiegħek, Sur President, kif ukoll diskussjonijiet estensivi f'kumitat ad hoc ippresjedut mill-Onor.

Jiena naħseb li huwa importanti li x-xogħol kollu li sar minn dawn it-tliet kumitati ma jibqax fuq l-ixkaffa.

Nifhem li l-Gvern qed jaħdem fuq abbozz ta' liġi li forsi se jiġi ppreżentat fil-Parlament f'qasir żmien, imma għad fadal issue waħda jew tnejn li għadhom mhumiex solvuti.

Imma naħseb li finalment huwa importanti li l-liġi tiġi miktuba u li wieħed jitkellem.

ANTHONY ZAMMIT: Imxejna ħafna.

CARMELO ABELA: Eżatt kif qed jgħid l-Onor.

Zammit, wieħed qorob lejn punti ta' konverġenza, però fl-aħħar laqgħa li kellna jidher li forsi għad fadal xi punt jew tnejn li għandna li m'aħniex naqblu mija fil-mija fuqhom.

Finalment, kif tiġi miktuba l-liġi, wieħed ikun jista' isib okkażjonijiet oħra sabiex jerġa' jitkellem ma' dawn l-esperti.

Jiena naħseb li m'għandix aktar xi ngħid ħlief li nerġa' nirringrazzja lill-Ministru Said talli sab il-ħin li jiltaqa' formalment mal-Kumitat Permanenti dwar l-Affarijiet Soċjali.

CHRIS SAID (Ministru għall-Ġustizzja, Konsultazzjoni Pubblika u l-Familja): L-ewwel ħaġa, rrid nirringrazzjakom tal-istedina li għamiltuli.

Ikolli ngħid li f'dawn l-erba' snin li ilni fil-Parlament, qatt ma kelli l-okkażjoni li nattendi laqgħat ta' dan il-Kumitat, imma xorta waħda kont qiegħed insegwi dak li kien għaddej mir-rapporti li kienu qegħdin jiġu mpoġġiha fuq il-Mejda tal-Kamra, kif ukoll minn dak li kien qed jiġi rrapportat li jsir f'dan il-Kumitat, bil-ħidma assidwa li kienet għaddejja u li għadha għaddejja, minn dan il-Kumitat.

Sur President, jien irrid nirringrazzja lilek u lill-membri kollha ta' dan il-Kumitat għall-ħidma li qegħdin tagħmlu għaliex din hija ħidma importanti ħafna.

Hawnhekk intom qegħdin tmissu issues soċjali li jmissu mal-ħajja ta' kuljum tal-familji tagħna, u mal-kwalità tal-ħajja tal-aktar persuni vulnerabbli li għandna fis-soċjetà tagħna.

L-importanza ta' dan il-Kumitat, u l-mod ta' kif ħadem u ta' kif għadu qiegħed jaħdem, huwa rifless f'dawn ir-rapporti.

Fil-fatt, dawn mhumiex rapporti ta' seba' membri parlamentari li qed jirrappreżentaw liż-żewġ partiti ewlenin f'pajjiżna fil-Kamra tad-Deputati, imma huma rapporti mibnija fuq konsultazzjoni mal-istakeholders, mal-għaqdiet volontarji u mal-esperti fl-oqsma differenti, kif ukoll man-nies komuni.

U allura dan jagħtihom ħafna iktar saħħa milli kieku kienu biss rapporti tal-membri parlamentari jew rapporti tal-esperti biss.

Hawnhekk għandek din it-taħlita li verament ħarġet punti importanti.

Sur President, fl-indirizz tiegħek inti għedt li intom dejjem ħaristu lejn l-esperjenza tal-familji tagħna.

Fil-fatt, dawn ir-rapporti jmissu mal-esperjenzi tal-familji tagħna u mal-ħajja ta' kuljum tal-familji tagħna, u, kif diġa' spjegajt, ma' dak li jolqot lill-familji vulnerabbli, ma' dawk il-familji li ħafna drabi jispiċċaw fil-periferija u li verament għandhom bżonn imbuttatura biex ma jaqgħux lura u biex ma jispiccawx fi problemi akbar.

Il-proposti fid-dokumenti huma interessanti ħafna, però issa irridu ngħaddu għall-azzjoni.

Uħud minnhom diġa' ġew konkretizzati.

L-Onor.

Abela semma' punt importanti ħafna, u issa se nagħmel riferenza għalih.

Irridu naraw fejn huma dawk il-proposti li għadhom ma ġewx konkretizzati, jew li għadhom fil-proċess li jkunu attwati, ħalli naraw kif nistgħu nħaffu l-pass biex nikkonkretizzawhom kemm b'emendi li hemm bżonn fil-liġijiet tagħna, kif ukoll b'regolamenti li jridu jidħlu jew li jridu jinbidlu, jew inkella b'inizjattivi.

Fil-fatt, għandek proposti li mhux bilfors jirrikjedu emendi fil-leġiżlazzjoni tagħna, imma jistgħu jsiru permezz ta' tibdil ta' policies jew inkella permezz ta' deċiżjonijiet amministrattivi.

Jien irrid nassigurakom li se nsegwihom flimkien man-nies tiegħi fid-diversi dipartimenti li jaqgħu taħt il-Ministeru tiegħi, biex inkunu nistgħu nsegwu u naraw kif nistgħu nikkonkretizzaw dawk l-issues u proposti li għadhom jew fil-proċess li jkunu attwati, jew li nkella għadha ma bdietx il-ħidma fuqhom.

U fejn diġa' ittieħdu l-passi, se nkomplu nissudawhom u nsaħħuhom.

Issa se nitkellem ftit fuq ir-rapporti li ħriġtu bħala Kumitat.

L-ewwel rapport kien "Il-ħidma lejn l-inklużjoni soċjali tfisser ħidma kontra l-faqar: it-tfal l-aktar li jbatu".

Waħda mill-ewwel esperjenzi li kelli ftit sigħat wara li ħadt il-ġurament ta' Ministru responsabbli minn dan il-qasam kien proprju l-care orders.

Anedottu żgħir hu li, xi ħames minuti wara li ħadna l-ġurament, ġie fuqi s-Segretarju Permanenti Ewlieni u qalli li issa kont għadni kif sirt missier ta' 450 tifel u tifla!

Jiena għedtlu li safejn naf jien tlieta għandi tfal, imma dan qalli li issa, jiena sirt responsabbli legalment minn dawn it-tfal ukoll li qegħdin bil-care orders.

F'dawn il-ftit ġimgħat li ilni f'din il-kariga, nista' ngħidilkom li waħda mill-affarijiet li l-aktar li nħoss għafsa ta' qalb hi meta nibda naqra r-rapporti ta' dawn it-tfal.

Allura rridu naraw x'nistgħu nagħmlu biex, jekk jista' jkun, ma nħalluhomx jaqgħu f'din is-sitwazzjoni lil dawn it-tfal.

Nista' ngħid li llum għat-tfal li qegħdin fil-care orders, tjiebet ħafna s-sistema tal-fostering bl-inizjattivi li daħlu fis-seħħ.

Fil-fatt, għandna nofs it-tfal li qegħdin fl-out of home care li huma fostered.

Għandna qisu nofshom li qegħdin f'residential care u n-nofs l-ieħor li qegħdin fil-fostering.

Ftit ilu kien hemm mistoqsija parlamentari u tajt iċ-ċifri eżatt tagħhom.

Imma anke hawnhekk irridu nkomplu nsaħħu l-qasam tal-fostering u tal-addozzjonijiet, u rridu naraw kif intejbu l-liġijiet tagħna f'dan ir-rigward.

Kif tafu, jiena għandi tliet itfal imma tnejn minnhom huma addottati, u allura dan il-qasam forsi huwa aktar għal qalbi.

Dan il-qasam huwa għal qalbi ħafna, u allura rridu naraw kif lil dawn it-tfal inpoġġuhom għall-addozzjoni mill-aktar fis.

Bil-limitazzjonijiet kollha ta' pajjiżna, ta' pajjiż żgħir fejn kulħadd jaf lil kulħadd, irridu nibdew id-diskussjonijiet dwar x'emendi hemm bżonn fil-liġi tal-addozzjoni tagħna, biex nassiguraw li ma jkollniex tfal li jagħmlu minn sena sa 16-il sena jgħixu f'istitut jew inkella jiġu fostered f'numru ta' familji differenti.

Dawn huma issues li rridu nkunu qegħdin nitkellmu u naħdmu flimkien fuqhom, u hawnhekk nixtieq l-għajnuna tagħkom għaliex jien persważ li għandkom proposti interessanti f'dan il-qasam.

Il-messaġġ tiegħi fuq dan ir-rapport huwa li l-politika soċjali taħdem favur it-tisħiħ tal-familja.

L-isem tal-Ministeru li llum ġie fdat f'idejja ma jismux il-Ministeru tal-Politika Soċjali, għalkemm taħtu taqa' wkoll il-politika soċjali, imma huwa l-Ministeru għall-Ġustizzja, Konsultazzjoni Pubblika u l-Familja.

U kif nafu, l-familja tiġbor taħtha l-politika soċjali kollha, u fil-verità l-politika soċjali trid tkun immirata - kif spjegajtu tant tajjeb intom - lejn it-tisħiħ tal-familji tagħna.

It-tieni rapport li jismu "L-Edukazzjoni u l-Prevenzjoni, Responsabilità u Fedeltà, l-aqwa strateġija Nazzjonali favur is-saħħa sesswali" jaqa' iżjed taħt il-Ministeru tas-Saħħa, li għadu kemm ħareġ rapport għall-konsultazzjoni biex ikollna politika nazzjonali dwar is-saħħa sesswali.

It-tielet rapport huwa fuq l-IVF, u hawnhekk naqbel mal-Onor.

Carmelo Abela li dan huwa suġġett urġenti.

Jiena malli dħalt fil-Ministeru tajtu prijorità u nista' ngħid li, jekk il-Bambin irid, fi ftit tal-ġimgħat oħra se jkun għad-diskussjoni fil-Plenarja.

Kien hemm żewġ issues li għad m'hemmx qbil totali fuqhom; però jiena naħseb li xorta għandna mmorru għad-diskussjoni fil-Plenarja.

Hekk jew b'hekk, dawn l-issues mhux li m'hemmx qbil totali fuqhom u żgur li m'għandhomx iżommu l-affarijiet milli jkomplu jimxu 'l quddiem.

Għandna niddiskutu dan is-suġġett u għandna ngħaddu mit-Tieni Qari, biex imbagħad naslu fl-istadju tal-Kumitat fejn hemmhekk jittieħed iż-żmien li hemm bżonn.

Żgur li din hija liġi importanti li tidħol, u sar ħafna xogħol fuqha minn kulħadd.

Anke intom, permezz ta' dan il-Kumitat, għamiltu ħafna xogħol.Twaqqaf ukoll kumitat ad hoc fuq dan is-suġġett li għamel ħafna xogħol.

Kien hemm xogħol f'leġiżlaturi oħra mill-Kumitat, u dan ix-xogħol irid jiġi rikonoxxut.

Kien hemm ukoll tibdil fit-teknoloġija u wisq probabbli, bil-mod mgħaġġel li bih timxi l-mediċina u t-teknoloġija f'dan il-qasam, wara li nagħmlu l-liġi jkun hemm bżonn li nerġgħu nagħmlu xi tibdil fiha wara ftit tax-xhur.

Imma ma jimpurtax għax aħna mhux qed inħarsu lejn xi ħaġa li ma nagħmlux tibdil fiha.

Nassigurakom li dak il-punt qed nagħtih prijorità u, jekk il-Bambin irid, fi ftit tal-ġimgħat oħra jkun għad-diskussjoni.

Min-naħa tiegħi nirringrazzjokom tax-xogħol li għamiltu f'dan il-qasam.

Intom ħaristu lejh minn lenti kemm kemm differenti; però importanti wkoll li jkollna dik il-lenti, u r-rapport tagħkom jifta' dawl importanti ħafna fuq dan il-qasam.

Ir-raba' rapport huwa fuq l-irwol tal-missier fil-familja u naħseb li huwa rapport interessanti ħafna.

Ftit nitkellmu fuqu dan l-irwol, u naħseb li ftit saru rapporti fuq l-irwol tal-missier fil-familja.

Sfortunatament, aħna nafu xi jfisser li tkun missier, u li tkun f'ċertu tip ta' xogħolijiet.

Aħna l-politiċi għandna wieħed minn dawn ix-xogħolijiet, imma mhux aħna biss.

Ċerti xogħolijiet iġibuk f'sitwazzjoni li t-tfal jikbru u inti ma tkun gawdejthom xejn.

Jien niltaqa' ma' ħafna missirijiet li jgħaddu minn din l-esperjenza, u mbagħad jgħidulek li issa jkollhom igawdu n-neputijiet tagħhom.

Huwa importanti għalhekk li nħarsu lejn dan l-aspett tal-irwol tal-missier fil-familja, għax imbagħad dan iġibna wkoll sabiex naraw dawk il-familji li sfortunatament ikunu għaddejjin minn separazzjoni, u allura jkun hemm tkissir ta' dik il-familja.

Hawnhekk nidħol fuq ir-rapport l-ieħor li huwa fuq il-Qorti tal-Familja.

Jiena kont segwejtu wkoll dan ir-rapport meta ħareġ, u nista' ngħid li huwa rapport li joħroġ bi proposti bbażati fuq l-esperjenzi tan-nies li jaħdmu f'dan il-qasam, kif ukoll ta' persuni li għaddew minn din l-esperjenza.

U għalhekk irridu naraw kif se nsaħħu lill-Qorti tal-Familja, u fejn hemm bżonn nagħmlu t-tibdil meħtieġ.

Il-Qorti tal-Familja kienet prattikament l-ewwel Qorti speċjalizzata f'pajjiżna, u l-iskop tagħha kien li jkollok proċeduri speċjali biex taħdem ħalli tkun tista' tirrispondi għall-ħtiġijiet tal-każijiet li jiġu quddiemha.

Fil-fatt, għandek l-esperjenza tal-medjazzjoni u l-mod ta' kif jistgħu jinstemgħu l-kawżi.

Anke hawn għandek l-importanza li l-Qrati jkollhom aktar kuxjenza soċjali, u allura hawnhekk tidħol il-proposta li jkun hemm esperti mal-ġudikanti.

Sur President, inti semmejt il-proposta tal-Qorti tal-Minorenni, fejn il-Maġistrat ma jkunx waħdu, imma jkollu żewġ esperti miegħu.

Dawn ikunu lay persons imma li jkunu ġejjin minn oqsma differenti, bħal ngħidu aħna social worker u psikologu, skont il-każijiet li jkollhom quddiemhom.

Ta' min jidħol fiha aktar fil-fond din il-biċċa ħalli nassiguraw li l-Qorti verament tara l-ħtiġijiet u l-interessi tat-tfal tagħna.

Ovvjament il-liġi tagħna diġa' hekk qiegħda, imma ħafna drabi huma l-adulti l-aktar li jagħmlu ħoss u li kapaċi jagħmlu ħoss quddiem il-Qorti, filwaqt li leħen it-tfal ma jinstemax.

Mill-esperjenza tiegħi dan ma jiġrix fil-każijiet kollha, imma jkollok ċerti każijiet fejn l-interess tat-tfal ma jitħarisx biżżejjed.

La qegħdin nitkellmu fuq il-Qorti speċjalizzata, nixtieq ngħid xi ħaġa fuq dak li għamel riferenza għalih l-Onor.

Abela, u ċioè għall-proposta tad-Drugs Court.

Meta semmejna d-Drugs Court, hawn min jifhem li se jkollna binja fejn ikollna Maġistrat li jisma' l-każijiet tad-droga.

Imma aħna mhux dan qegħdin nifhmu meta ngħidu d-Drugs Court.

Li jkollok binja speċjalizzata bil-faċilitajiet kollha huwa importanti imma dik mhijiex kollox, imma hija bonus.

L-iskop hu li jkollok qorti speċjalizzata u li tkun timxi fuq l-istess linji tal-Qorti tal-Familja, li tista' tuża proċeduri speċjalizzati għall-każijiet tad-droga, u li jkollok taħriġ tal-ġudikanti.

Irrid ngħid li diġa' bdejna f'din it-triq.

Xi ħaġa li qed nagħmlu fil-qasam tal-ġustizzja hi li qegħdin nagħtu iktar importanza lit-taħriġ tal-ġudikanti, speċjalment lil dawk li jkunu qegħdin jaħdmu f'ċerti oqsma partikolari.

Tajna struzzjonijiet biex naraw u nieħdu kull tip ta' fondi tal-Unjoni Ewropea li nistgħu nieħdu fuq it-taħriġ tal-ġudikanti.

Diġa' ġibna fondi għal dawk li jaħdmu fil-qasam tal-kompetizzjoni, però irridu nħarsu lejn oqsma oħra.

U fejn m'hemmx fondi tal-Unjoni Ewropa, naraw li nużaw il-fondi nazzjonali biex nagħtu t-taħriġ kollu possibbli fil-qasam tal-familja u fil-qasam tad-drogi.

Irridu naraw kif jaħdmu pajjiżi oħra li għandhom dawn il-qrati speċjallizati, u l-ġudikanti tagħna għandhom jingħataw it-taħriġ anke ma' ġudikanti barranin li diġa' għandhom l-esperjenza ta' qrati speċjalizzati, ħalli b'hekk jieħdu l-massimu possibbli u jkunu jistgħu jħaddmu dan it-tip ta' qorti.

Barra t-taħriġ tal-ġudikanti, din il-Qorti jrid ikollha wkoll l-għodda biex taħdem.

L-għodda tikkonsisti l-aktar fl-esperti li jgħinu lill-ġudikant fid-deċiżjoni tiegħu.

Ma' din irrid norbot magħha l-proposta tal-first time offenders, li dawn jingħataw iċ-ċans li ma jibqgħux aktar b'dak il-vizzju.

Aħna rridu nħarsu lejn min waqa' fil-vizzju bħala l-vittma, u allura rridu nagħtuh l-għajnuna kollha possibbli biex joħroġ minn dak il-vizzju.

Fl-istess ħin irridu nibqgħu iebsin u sodi kontra minn jittraffika d-droga.

Allura rridu nagħmlu dik id-distinzjoni, u l-liġijiet tagħna jridu jaslu biex jagħmlu dik id-distinzjoni.

Lil dak li jkun irridu nagħtuh l-għajnuna kollha possibbli biex ikun jista' joħroġ minn dak il-vizzju.

Issa jkun hemm min qed jagħmilha darba sempliċement biex ikun ħa dik l-esperjenza, u jkun hemm min ikun ilu ftit għaddej u jkun waqa' fil-vizzju.

Il-każijiet mhumiex kollha l-istess, u għalhekk importanti li jkun hemm l-għodda meħtieġa meta niġu għal dan it-tip ta' qorti li, fl-aħħar mill-aħħar, mhijiex il-binja l-aktar importanti, imma li jkollok il-ġudikanti mħarrġa, li jkollok l-esperti u li jkollok proċedura speċjali li tagħtihom it-triq fuq kif jistgħu jħaddmu l-liġi, biex b'hekk nassiguraw li hawnhekk ukoll inkunu qegħdin nindirizzaw problema li għandna fis-sistema ġudizzjarja tagħna.

Is-seba' rapport huwa dwar l-irwol tal-familja u l-anzjani.

Naħseb li l-irwol tan-nanniet huwa wieħed importanti ħafna.

Bla dubju ta' xejn, 'il quddiem se nkunu qegħdin niffaċċjaw sitwazzjonijiet differenti.

Biss biss, illum in-nanniet ta' 61 sena ma jibqgħux jaħdmu, u fi ftit snin oħra dawk ta' 65 ma jibqgħux jaħdmu.

In-nanna tal-lum wisq probabli qatt ma tkun ħadmet, jew inkella tkun ħadmet għal perijodi qosra.

Imma issa se nkunu qed naffaċċjaw fis-snin li ġejjin sitwazzjoni fejn l-erba' nanniet ikunu għadhom qegħdin jaħdmu.

Allura rridu nipprovdu l-faċilitajiet meħtieġa lill-familji tagħna.

Is-sitt rapport huwa fuq il-persuni b'diżabilità u dan ukoll huwa rapport importanti ħafna.

Għalkemm bħalissa dan ir-rapport qiegħed jerġa' jsir, però bħalissa fi stadju ta' Kumitat - l-Onor.

Abela qiegħed magħna f'dan il-Kumitat – qegħdin ngħaddu l-emendi għal diversi liġijiet fejn jidħlu l-persuni b'diżabilità.

Dawn huma emendi importanti u huma prinċipalment immirati sabiex inġibu fis-seħħ fil-liġijiet tagħna l-Konvenzjoni tal-Ġnus Magħquda dwar id-drittijiet tal-persuni b'diżabilità.

Imma mhux biss dan, għax aħna ħadna l-okkażjoni biex nagħmlu liġijiet oħra.

Fil-fatt, qegħdin nagħmlu emendi oħra importanti f'dan il-qasam li fih rajna bidla sħiħa fil-mentalità matul l-aħħar snin.

Madankollu rridu naħdmu aktar f'dan il-qasam.

Per eżempju nieħu pjaċir li, b'ċerti skemi li saru mill-Unjoni Ewropea fl-aħħar sentejn, aktar minn 130 persuna b'diżabilità sabu mpjieg.

Kien hemm ħafna aktar li sabu mpjieg, imma dawk sabu impieg permezz ta' skemi speċjali li tpoġġew għad-diżpożizzjoni tagħhom.

Fl-aħħar mill-aħħar, l-iskop tagħna hu li dawn il-persuni jħossuhom parti mis-soċjetà, li qed jagħtu dak kollu possibbli, u li l-abilità tagħhom toħroġ u qed jużawha fis-soċjetà.

Fl-aħħar mill-aħħar, kulħadd għandu xi ħaġa x'joffri.

Il-bieraħ kellna diskussjoni kemm xejn inqanqla - imma dak hu s-sabiħ tal-Kumitat - fuq l-issue tal-guardianship.

Dan huwa kunċett ġdid li jrid jidħol fil-liġijiet tagħna, u ż-żewġ partiti huma kommessi sabiex dan il-kunċett jidħol.

Kif se jidħol ma kienx hemm qbil, imma l-bieraħ kellna diskussjoni tajba.

Din hija waħda mill-prijoritajiet tagħna, u 'k Alla jrid, fi żmien xahar jew ftit aktar, il-Guardianship Act inkunu għamilna l-ewwel qari tagħha ħalli tkun tista' tibda d-diskussjoni.

La qegħdin naqblu fuq il-kunċett, żgur li nsibu l-metodu kif indaħħlu dan il-kunċett bl-aħjar mod fil-liġijiet tagħna.

Iż-żewġ rapporti l-oħra mhux se nikkumenta fuqhom, però huma rapporti importanti wkoll.

L-ewwel wieħed huwa fuq is-sitwazzjoni ta' Paceville.

Jiena kont responsabbli mill-Kunsilli Kokali, u naf li l-Kunsill ta' San Ġiljan u l-Kumitat Amministrattiv ta' Paceville, kull darba li kont niltaqa' magħhom, dejjem l-istess ħaġa kienu jippruvaw jindirizzaw.

Fil-fatt, dawn kienu dejjem iħarsu mil-lat tar-residenti li joqogħdu hemmhekk, imma hemm issues oħra li rridu nħarsu lejhom.

Biss ir-residenti li joqogħdu hemm għandhom drittijiet ukoll.

Ir-rapport l-ieħor huwa fuq l-uniformijiet tal-iskola, u dan huwa suġġett għal qalbi wkoll għax kont jien stess li tlabt li jsir dan ir-rapport meta kont responsabbli mill-Affarijiet tal-Konsumatur u l-Kompetizzjoni.

U dan għaliex xtaqt li nsibu l-aħjar sistema għall-ġenituri li jridu jixtru l-uniformijiet tat-tfal tagħhom.

Irrid ngħid ukoll, minħabba s-suq żgħir tagħna mhuwiex faċli li ssib l-aħjar sistema, imma bla dubju ta' xejn nistgħu nsibu sistema li fir-realtajiet tagħna tkun sistema miftuħa għall-kompetizzjoni.

Aħna li ma rridux hu li jkun hemm xi cartels li jabbużaw mill-fatt li inti bilfors trid tixtri l-uniformi mingħandhom.

Naħseb li hemm qbil totali dwar dan għax, f'xi żmien, kien hemm diskussjoni fuq jekk it-tfal għandhomx ikollhom uniformi tal-iskola jew inkella għandhomx imorru liebsin casual.

Hemm pajjiżi li addottaw sistema fejn it-tfal huma liberi li jilbsu li jridu dment li jilbsu b'ċertu standard.

Imma jidher mid-diskussjonijiet li saru bejn id-Dipartiment tal-Edukazzjoni u l-ġenituri li dawn tal-aħħar huma favur li jkun hemm uniformi.

U nifhem ir-raġuni tagħhom, għax l-uniformi hija inqas uġiegħ ta' ras.

Għalhekk qisu li din hija s-sistema li rridu nużaw.

Issa rridu naraw li ma jkunx hemm min jabbuża mis-sistema għax bilfors trid tixtri l-uniformi minn hemmhekk.

THE CHAIRMAN: Ministru, kulma jonqosni hu li nippreżentalek dawn il-Minuti importanti ferm tad-diskussjonijiet li kellna fuq l-IVF.

Se naqrahom malajr għax naf li jista' ikun hawn xi ġurnalisti li qed isegwuna, u b'hekk infakkarhom ftit x'kien iddiskuta dan il-Kumitat:

"Il-President tal-Kumitat qabel li, fi stadju ulterjuri, tkun diskussa l-preokkupazzjoni dwar sitwazzjoni anomala fejn hemm miscarried embryos li ma jikkwalifikawx li jkunu reġistrati u, jekk ikun hemm bżonn, issir talba lill-Gvern sabiex din l-anomalija tiġi indirizzata."

Jiġifieri, fil-liġi tal-IVF, aħna konna ġejna mitlubin li fejn hemm din is-sitwazzjoni tal-miscarried embryos, din tiġi indirizzata minħabba li kellna ommijiet li kienu qed iħossuhom imweġġa' f'din is-sitwazzjoni.

"Fil-Kumitat kien hemm qbil ukoll li:

Il-liġi dwar il-prokreazzjoni medikament assistita għandha tinkludi fiha obbligu li koppja li tersaq għal servizzi ta' prokreazzjoni assistita tingħata counselling xieraq;

Li jkun leġislat il-freezing of oocytes U MHUX l--iffriżar tal-embrijuni;

L-iffriżar tal-embrijuni, però, għandu jkun permess biss f'każijiet ta' emerġenza, u għalhekk għandu jkun hemm sitwazzjonijiet determinati mil-liġi fejn l-iffriżar tal-embrijuni għandu jkun permess.

Il-liġi dwar il-prokreazzjoni medikament assistita għandha jkollha klawsoli ċari favur li jkun illeġislat ir-rispett tal-embrijun u tal-fetu mill-bidu nett tal-konċepiment.

Il-Kumitat qabel li, fil-laqgħa li jmiss, għandu jiddiskuti liema huma dawk is-sitwazzjonijiet fejn l-iffriżar tal-embrijuni għandu jkun permess bil-liġi, kif ukoll xi jsir mill-embrijuni li jiġu ffriżati."

Dan il-qbil li kien hemm naħseb li kien pass 'il quddiem ħafna, u għalhekk se ngħaddilek dawn il-Minuti biex ikunu ta' direzzjoni għalik.

L-Onor.

ANTHONY ZAMMIT: Ministru, nirringrazzjak talli ġejt għal din il-laqgħa u veru ħadt gost nisimgħek titkellem.

L-ewwel ħaġa li rrid ngħid hi li inti mexxejt fuq il-liġi tal-addozzjoni, u din hija importanti ħafna għax jien jiddispjaċini meta nara koppji Maltin, li huma lesti li jaddottaw tfal Maltin imma ma jsibux dik l-għajnuna li għandhom bżonn, u jispiċċaw ikollhom jaddottaw it-tfal minn barra.

Jiena naħseb li l-imħabba tal-Maltin lejn il-Maltin hija aktar kbira mill-imħabba li koppja jista' jkollha lejn il-barranin.

CHRIS SAID: Rigward tfal Maltin għall-addozzjoni, rrid ngħid li t-tfal kollha li kienu free for adoption ġew addottati Malta.

Il-problema tagħna hi dwar kif il-liġi tista' tpoġġi aktar tfal li jkunu disponibbli għall-addozzjoni.

Jiġifieri, sal-lum, kull tifel jew tifla Maltija li ġew free for adoption ġew addottati mill-Maltin.

U allura din hija misconception li aħna minn banda għandna xi tfal li huma għall-addozzjoni, filwaqt li l-ġenituri addottivi jkollhom imorru jaddottaw minn barra u ma jaddottawx minn Malta.

Li jaddottaw minn barra tiġik ukoll ħafna aktar għalja, filwaqt li l-addozzjoni minn Malta prattikament tiġi b'xejn.

Meta tmur barra, biss biss għandek l-ispejjeż tat-titjiriet kull darba li trid tmur, u jien naf xi jfisser għax għaddejt minnha.

Hemm lista sħiħa ta' spejjeż li trid tgħaddi minnhom.

Mentri f'Malta l-ispejjeż huma ferm inqas.

Ir-realtà ta' Malta f'dan il-qasam hi li, jekk inti jkollok tarbija li se titpoġġa għall-addozzjoni, imma xi wieħed mill-ġenituri tagħha għadu Malta, u dan il-ġenitur mhux qed jaċċetta l-care order, jiġifieri d-deċiżjoni li t-tarbija tkun free for adoption, dan se jkun qiegħed kontinwament – avolja hija kelma ftit goffa - f'kuntatt mat-tifel jew mat-tifla li tkun tpoġġiet għall-addozzjoni.

Allura hawnhekk forsi ta' min wieħed jikkunsidra - u rridu nkunu lesti biex nikkunsidrawha - dik li tissejjaħ l-open adoption, xi ħaġa li diġa' għandna.

Jiġifieri, kuntrarjament għall-kunċett li nużaw ħafna drabi fl-addozzjoni, t-tifel jew it-tifla li ġew addottati, il-ġenituri naturali tagħhom jitilfu d-drittijiet kollha fuqhom, u legalment ma jibqgħux l-omm u l-missier tagħhom, imma legalment isiru l-omm u l-missier tagħhom il-ġenituri addottivi.

Għalhekk mela jkollok dawn il-każijiet fejn ikun hemm l-open adoption, u allura l-ġenituri naturali jibqa' ikollhom kuntatt mat-tfal addottati.

Issa din trid tiġi aċċettata mill-ġenituri addottivi, imma f'dan il-każ jibqa' il-kuntatt bejn il-ġenituri naturali mat-tifel jew mat-tifla naturali tagħhom, avolja legalment il-ġenituri ta' dawn it-tfal issa saru l-ġenituri addottivi.

Dawn huma l-issues li rridu niddiskutu.

Ovvjament mhumiex issues faċli, imma rridu npoġġuhom għad-diskussjoni.

ANTHONY ZAMMIT: Irridu ngħinuhom.

CARMELO ABELA: Xtaqt nagħmel kumment żgħir fuq il-kwestjoni tal-fostering, u li din naħseb li kont aċċenajt għaliha inti wkoll Ministru fl-intervent tiegħek.

Forsi naraw nikkunsidrawx li, wara numru ta' snin fil-fostering, din tinbidel f'addozzjoni.

Din ukoll għandha l-implikazzjonijiet tagħha, u bażikament fl-open adoption iridu jaċċettaw il-ġenituri naturali u l-ġenituri addottivi.

B'hekk, eventwalment, min jixtieq li jaddotta, il-fostering li jkun għaddej minnu jinbidel f'addozzjoni wara numru ta' snin.

Din hija waħda mill-konsiderazzjonijiet li l-għaqda tal-foster parents jiġbdu l-attenzjoni fuqha, u għalhekk xtaqt li nsemmiha.

CHRIS SAID: Dawn huma kunċetti li wieħed irid jidħol fid-dettall tagħhom u jara l-implikazzjonijiet kollha.

Li hu pożittiv ħafna hu li l-mentalità fuq il-fostering inbidlet, u l-fatt li llum għandna 220 tifel u tifla li huma fostered f'pajjiżna, naħseb li hija indikazzjoni pożittiva ħafna.

Aktar ma jkollna foster parents li jkunu kapaċi… Issa fl-istess waqt, anke fejn jidħol il-fostering, aħna d-dipartiment li jittratta l-każijiet u jiddeċiedi jekk il-ġenituri - jew ġenitur, għax jista' jkun single parent – humiex idoneji jew le, dejjem iħarsu lejn l-interessi tat-tfal.

Allura jaraw jekk din il-koppja li se tagħmel il-fostering hijiex kapaċi li toffri r-rekwiżiti meħtieġa, u jekk jikkwalifikaw jingħataw l-opportunità sabiex jagħmlu l-fostering.

Issa tinsiex li ħafna drabi l-fostering ikun qed isir mat-tfal li jkollhom imġieba diffiċli u fl-istess ħin dawn il-ġenituri jkunu qegħdin jagħmlu missjoni kbira ma' dawn it-tfal.

ANTHONY ZAMMIT: L-affarijiet li qed isiru fil-fostering huma pożittivi ħafna.

Rigward l-IVF, naqbel miegħek li għandna bżonn li, meta naslu għal din il-leġiżlazzjoni, naraw li din tkun liġi li ma jkollniex inbiddluha daqshekk frekwenti.

Fil-fatt għalhekk konna għażilna li l-liġi ssir aktar fuq a regolatory body.

Bħalma nafu, fix-xjenza jkun hemm tibdil frekwenti, u fil-fatt bejn l-ewwel rapport u t-tieni rapport kien hemm diġa' xi tibdil fix-xjenza u kellhom isiru xi emendi fir-rapport.

Għalhekk huwa importanti li nitfgħu r-responsabiltà fuq dan ir-regolatory body, ħalli dan imbagħad ikun jista' jaddatta ruħu skont iċ-ċirkostanzi tal-innovazzjoni fix-xjenza.

Xtaqt ngħid xi ħaġa wkoll fuq il-persuni b'diżabilità.

Il-bieraħ kont qed nitkellem ma' familja, u ddispjaċini ħafna b'dak li qaluli.

Dawn għandhom tifla bid-Down syndrome, u lmentaw miegħi li, fl-eżami ta' nofs is-sena, t-tifla tagħhom ingħatat l-istess karta tal-eżami li ngħataw it-tfal l-oħra li huma normali.

U hemmhekk ħassejtni urtat għax suppost li qed isir minn kollox biex nissalvagwardaw lil dawn it-tfal b'diżabilità u qed nagħtuhom ukoll l-LSAs magħhom.

Fil-fatt, anke l-LSA ta' din it-tifla lmentat fuq din il-kwestjoni, imma l-prinċipal qal lil-LSA sabiex il-karta tal-eżami taqraha hija, u mbagħad it-tifla tkun tista' tagħmel l-eżami bħal ħaddieħor!

Irridu nkunu naqra iktar attenti għax dawn l-affarijiet iweġġgħu.

Iweġġgħu kemm lill-ġenituri kif ukoll lit-tifla, għax inti ma tistax tgħid safejn ikunu qegħdin jifhmu dawn it-tfal.

U tweġġagħhom personalment.

Tista' tifforma marka fuq il-karattru tagħhom aktar 'il quddiem.

Kif nafu dawn it-tfal huma aktar sensittivi, u xi minn daqqiet l-iċken ħaġa tosta' tibdilhom bħal-lejl minn nhar, u jistgħu jsiru aggressivi, mentri fin-normal dawn ikunu tfal tassew ħelwin f'għemilhom.

Għalhekk xtaqt nirrimarka fuqha din il-kwestjoni, għax verament ħassejtni urtat il-bieraħ.

THE CHAIRMAN: Mela naslu għall-konklużjoni ta' din il-laqgħa.

Ministru, nirringrazzjawk ta' din il-laqgħa u nistennew li minn mument għal ieħor tiġi tgħidilna meta se jsiru l-emendi li qegħdin nitolbu.

Nirringrazzjakom.

Fid-8:40 p.m. il-Kumitat aġġorna għal data li kellha titħabbar iktar tard.


KUMITAT PERMANENTI DWAR L-AFFARIJIET SOĊJALI

LAQGĦA NRU 122

It-Tlieta, 21 ta' Frar, 2012

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7:30 p.m.

L-Onor Edwin Vassallo, President tal-Kumitat, ippresieda.

Dr Elaine Birmingham, Research Analyst mal-Kumitat dwar l-Affarijiet Soċjali, kienet preżenti għal din il-laqgħa.

Il-President tal-Kumitat qal it-talba.

Fuq punt imqajjem mill-Onor Carmelo Abela, il-Kumitat qabel li l-minuti għandhom jiġu emendati kif ġej:

Fit-tieni paragrafu tat-tieni paġna, minflok il-kliem "li r-rapporti li joħroġ il-Kumitat ikunu wkoll diskussi fil-Kamra." għandhom jidħlu l-kliem "li xi rapporti li joħroġ il-Kumitat ikunu wkoll diskussi fil-Kamra.".

Il-Minuti tal-Laqgħa Nr.

121 li saret nhar it-Tlieta 14 ta' Frar 2012 kif emendati, ġew konfermati.

Laqgħa mal-Ministru tal-Ġustizzja, Konsultazzjoni Pubblika u l-Familja

Il-President tal-Kumitat, l-Onor Edwin Vassallo ppreżenta r-rapporti li l-Kumitat Permanenti dwar l-Affarijiet Soċjali ħareġ f'din il-11-il Leġislatura lill-Ministru tal-Ġustizzja, Konsultazzjoni Pubblika u l-Familja.

L-Onor Vassallo spjega li kull rapport jiġi kompilat wara li l-Kumitat dwar l-Affarijiet Soċjali jkun iltaqa' ma' għaqdiet u/jew individwi lkoll esperti fl-oqsma relattivi tagħhom u jiġi approvat b'mod unanimu mill-membri tal-Kumitat.

L-Onor Chris Said irringrazzja lill-membri tal-Kumitat għall-ħidma li qed iwettaq speċjalment ma' dawk il-familji u persuni l-iktar vulnerabbli.

L-Onor Said assigura lill-kumitat li l-proposti li hemm fir-rapport se jiġu segwiti, speċjalment dawk il-proposti li għadhom mhumiex implimentati.

Wara kien hemm diskussjoni.

Fid-8:40 pm il-Kumitat aġġorna għall-data li kellha titħabbar iktar tard.

SKRIVANA TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 49

It-Tnejn, 27 ta' Frar 2012 fit-8.00 pm

L-iSpeaker, President tal-Kumitat Permanenti dwar ix-Xogħol tal-Kamra, javża li l-Kumitat se jiltaqa' nhar it-Tnejn, 27 ta' Frar 2012 fit-8.00 pm fil-Kamra tal-Kumitati fil-Palazz il-Belt, b'din l-aġenda:

Xogħol tal-Kamra

Affarijiet oħra

23 ta' Frar 2012 SKRIVAN TAL-KAMRA


IL-ĦDAX-IL PARLAMENT

LAQGĦA NRU.

It-Tnejn, 27 ta' Frar 2012

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta, fit-8.10 pm.

PREŻENTI

Il-Ministru tal-Intern u Affarijiet Parlamentari, l-Onor David Agius, l-Onor Frederick Azzopardi, l-Onor Franco Debono, l-Onor Joe Falzon, l-Onor Anġlu Farrugia u l-Onor Joe Mizzi.

Il-minuti tal-laqgħa nru.

48 li saret fis-6 ta' Frar 2012 kienu konfermati.

XOGĦOL TAL-KAMRA

L-Onor Carmelo Mifsud Bonnici, Ministru tal-Intern u Affarijiet Parlamentari, informa lill-Kumitat li l-ħsieb tal-Gvern huwa li t-Tlieta, 28 ta' Frar 2012 tkompli d-diskussjoni fuq l-Abbozz ta' Liġi dwar Proċedimenti Kollettivi – Abbozz Nru 102.

Huwa qal li l-Erbgħa 28 ta' Frar 2012 u t-Tnejn, 5 ta' Marzu, 2012 se tiġi diskussa r-Riżoluzzjoni dwar il-Ħruġ ta' Ordni mill-Prim Ministru in konnessjoni mar-Ratifika tat-Trattat ta' Adeżjoni bejn ir-Repubblika tal-Kroazja u l-Membri Stati tal-Unjoni Ewropea, liema riżoluzzjoni diġa ġiet diskussa u approvata fil-Kumitat Permanenti dwar l-Affarijiet Barranin u Ewropej.

Il-Ministru tal-Intern u Affarijiet Parlamentari kompla jinforma lill-Kumitat li t-Tlieta u l-Erbgħa, 6 u 7 ta' Marzu 2012, kellha titkompla u forsi tagħlaq id-diskussjoni fuq l-Abbozz ta' Liġi dwar l-Iżvilupp Sostenibbli – Abbozz Nru 95 jew fuq l-Abbozz ta' Ligi li jemenda l-Att dwar l-Edukazzjoni – Abbozz Nru 92.

L-Onor Anglu Farrugia u l-Onor Joe Mizzi staqsew meta se tiġi diskussa l-Mozzjoni numru 280 imressqa mill-Onor Jose' Herrera u l-Onor Michael Falzon dwar riforma fis-setturi tal-ġustizzja u l-intern.

Huma qalu li kienu qiegħdin iqajjmu dan il-punt fid-dawl ta' dak li kien intqal mill-Ministru Tonio Borg fil-laqgha 44 tas-7 ta' Diċembru 2011 li din il-mozzjoni kellha tiġi diskussa sal-aħħar ta' Jannar 2012.

L-Onor Mizzi rrefera wkoll għall-mozzjoni ta' proċedura nru 78 li għaddiet mill-Kamra fit-2 ta' Marzu 2009 u qal li għal dak li għandu x'jaqsam ma' programmar ta' seduti, dik il-mozzjoni kienet diġa taħseb għas-safar tal-Membri tal-Eżekuttiv fl-organi kollha kompetenti tal-Unjoni Ewropea.

Il-Ministru tal-Intern u Affarijiet Parlamentari informa lil Kumitat li s-sitwazzjoni li żviluppat fiż-Żona Ewro kienet qiegħda tinneċessita frekwenza akbar ta' safar ta' Ministri kif ukoll tal-Prim Ministru.

Huwa qal li din ma kenitx sitwazzjoni normali u għaldaqstant, filwaqt li reġa' tenna li l-mozzjonijiet pendenti se jiġu diskussi, huwa kien għadu mhuwiex f'qagħda li jalloka data għall-mozzjoni li rreferew ghaliha l-Onor Farrugia u l-Onor Mizzi.

Il-Ministru tal-Intern u Affarijiet Parlamentari qal ukoll li minbarra r-riżoluzzjoni dwar il-Kroazja, matul il-ġimgħa ta' wara jista' jkun li tiġi diskussa l-emenda kostituzzjonali dwar il-balanced budget.

L-Onor Anglu Farrugia iddikjara li l-Oppożizzjoni ma kenitx qiegħda taqbel mal-programm ta' ħidma tal-Kamra kif proposta mill-Kap tal-Kamra.

AFFARIJIET OĦRA

Il-Membri qablu li nhar it-Tnejn, 5 ta' Marzu 2012, il-Kumitat Permanenti dwar ix-Xogħol tal-Kamra jiddiskuti l-Ombudsplan għas-sena 2012.

Fuq punt imqajjem mill-Onor Joe Mizzi dwar id-dritt ta' Membru li jagħmel intervent meta l-Ombudsplan jiġi għall-vot fil-Kamra tad-Deputati, l-iSpeaker qabel li l-Ombusplan jista' jiġi wkoll diskuss fil-plenarja.

Fis-8.47 pm il-kumitat aġġorna għat-Tnejn, 5 ta' Marzu 2012.

SKRIVAN TAL-KAMRA


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru. 123

It-Tlieta, 28 ta' Frar, 2012

L-Onor Edwin Vassallo, President tal-Kumitat dwar l-Affarijiet Soċjali javża li l-Kumitat se jiltaqa' nhar it-Tlieta, 28 ta' Frar, 2012 fis-7:15 p.m. fil-Kamra tal-Kumitati fil-Palazz il-Belt b'din l-aġenda:-

Laqgħa mal-Kummissjoni Nazzjonali Persuni b'Diżabilità.

Affarijiet oħra.